Source: https://www.bihon.ro/stirile-judetului-bihor/csm-oradea-a-cucerit-cupa-romaniei-la-polo-988382/
Timestamp: 2020-02-23 15:47:33+00:00

Document:
CSM Oradea a cucerit Cupa României la polo! - BIHON
la 14 februarie 2020 23:00 Reactualizat la: 14 februarie 2020 23:37
14 februarie 2020 11:00 Reactualizat la: 23 februarie 2020 05:47
Scris de Gavril Nuțiu - După o pauză de patru sezoane, poloiștii orădeni își adjudecă un trofeu în fața Stelei.
„În sfârșit, a venit și ziua noastră! Mai devreme sau mai târziu, acest lucru trebuia să se întâmple!”, ne-a declarat, după meci, Dorin Roșca, vechiul organizator de competiții al echipei noastre de polo.
CSM Oradea a învins CSA Steaua cu scorul de 12-11 (4-2, 1-4, 1-0, 2-2; 4-3), după penalty-urile de departajare și a cucerit ediția 2019/2020 a Cupei României.
Finala a avut o desfășurare dramatică. Orădenii au avut un debut excelent de meci, conducând cu 3-0, iar primul sfert s-a încheiat cu avantaj pentru CSM, scor 4-2. Steliștii au egalat și au trecut la conducere în secvența secundă a partidei, scorul la pauza mare fiind 5-6. Echipa noastră s-a apărat foarte bine în sfertul trei și a restabilit egalitatea pe tabela de marcaj, scor 6-6, totul urmând să se decidă în ultima secvență. Sfertul patru a fost deosebit de tensionat. Formația gazdă, Steaua, a condus cu 8-7, dar CSM a egalat în penultima secundă de joc, scor 8-8, trimițând meciul la penalty-urile de departajare.
Echipa noastră s-a impus cu 4-3, prin loviturile transformate de Vl. Georgescu, Inaba, R. Szabó și Popoviciu, în timp ce steliștii au înscris doar de trei ori, prin Fulea, Kapotsis și Prioteasa. Experimentatul nostru portar, Gojko Pjetlovic, a a apărat a patra lovitură a gazdelor, la scorul de 12-11, iar CSM nu a mai trebuit să execute al cincilea penalty, meciul fiind deja decis.
Marcatorii întâlnirii au fost: Yusuke Inaba 3+1, Alex Popoviciu 2+1, Vlag Georgescu 1+1, R. Szabó 1+1, Czenk Ferenc 1, respectiv Marinic 4+0 (penalty de departajare ratat), Vătrai 1+0, Fulea 1+1, Goanță 1, Iudean 1, Kapotsis 0+1, Prioteasa 0+1.
“Trăim o mare bucurie”
Antrenorul CSM Oradea, fostul mare internațional Dorin Costrăș, este cel care a preluat echipa orădeană într-un moment critic, la finele sezonului 2015/2016. CSM Oradea a ratat atunci câștigarea titlului, iar conducerea clubului a decis să renunțe la majoritatea jucătorilor, operând o schimbare de strategie. Echipa a rămas pe moment cu un lot foarte restrâns, alcătuit cu precădere din jucători și juniori orădeni.
Dorin Costrăș s-a apucat de treabă, având obiectivul, pe termen mediu, de a reda poloului orădean gloria pierdută după câștigarea a nouă titluri consecutive de campioană națională. “Ne trebuie multă răbdare și încredere. Este o muncă dificilă, echipa noastră este tânără și neexperimentată. Am progresat evident în ultima perioadă, dar nu putem garanta că vom câștiga un trofeu în acest an. Este ceea ce ne dorim cu toții”, spunea Dorin Costrăș, înaintea Cupei României.
Iată însă că “minunea” s-a produs, după ce echipa noastră părea să se obișnuiască cu un etern loc secund în întrecerile interne. Obiectiv vorbind, nu este vorba de o minune, pentru că formația orădeană a crescut mult în valoare în actualul sezon. CSM Oradea a performat și în cupele europene, calificându-se în semifinalele LEN Euro Cup, unde se va duela cu Ortigia (Italia). După ce a obținut calificări spectaculoase în fața unor echipe redutabile de pe continent – CN Barcelona sau Mataro – era de așteptat ca echipa noastră să învingă complexul creat în ultimele ediții în fața Stelei. Acest lucru s-a întâmplat în finala Cupei României, chiar în bazinul marii rivale.
„Trăim o mare satisfacție. A venit și rândul nostru să ne bucurăm, să sărbătorim victoria în bazinul adversarei. Este un succes important pentru noi, care ne permite să abordăm meciurile cu Ortigia cu un moral ridicat”, afirmă Dorin Costrăș.
Ei fac Oradea mare! Felicitari!

References: CSM 
 CSM 
 CSM 
 CSM 
 CSM 
 CSM